CELEX: 32016R0171
Language: mt
Date: 2015-11-20 00:00:00
Title: Regolament Delegat tal-Kummissjoni (UE) 2016/171 tal-20 ta' Novembru 2015 li jemenda r-Regolament ta' Delega (UE) 2015/98 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, skont il-Konvenzjoni Internazzjonali għall-Konservazzjoni tat-Tonn tal-Atlantiku u tal-Konvenzjoni dwar il-Kooperazzjoni Multilaterali Futura dwar is-Sajd fil-Majjistral tal-Atlantiku

10.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 33/1
            
         REGOLAMENT DELEGAT TAL-KUMMISSJONI (UE) 2016/171
   tal-20 ta' Novembru 2015
   li jemenda r-Regolament ta' Delega (UE) 2015/98 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, skont il-Konvenzjoni Internazzjonali għall-Konservazzjoni tat-Tonn tal-Atlantiku u tal-Konvenzjoni dwar il-Kooperazzjoni Multilaterali Futura dwar is-Sajd fil-Majjistral tal-Atlantiku
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (1), u b'mod partikolari l-Artikolu 15(2) tiegħu,
   Billi:
   
               (1)
            
            
               Il-Paragrafu 4 tar-Rakkomandazzjoni 14-01 tal-Kummissjoni Internazzjonali għall-Konservazzjoni tat-Tonn tal-Atlantiku (“ICCAT”) dwar il-programm multiannwali għall-konservazzjoni u l-ġestjoni tat-tonn tropikali jiddikjara li l-bastimenti tas-sajd twal 20 metru jew aktar li ma ddaħħlux fir-reġistru ta' bastimenti awtorizzati għas-sajd tat-tonn tropikali huma meqjusa mhux awtorizzati biex jistadu, iżommu abbord, jittrasbordaw, jittrasferixxu, jipproċessaw, jew iħottu l-art it-tonn obeż u/jew it-tonn isfar miż-żona tal-Konvenzjoni tal-ICCAT. L-Artikolu 3 tar-Regolament ta' Delega tal-Kummissjoni (UE) 2015/98 (2) jeżenta din ir-regola tal-ICCAT mill-applikazzjoni tal-obbligu tal-ħatt l-art stabbilit fl-Artikolu 15(1) tar-Regolament (UE) Nru 1380/2013 iżda biss fir-rigward tat-tonn obeż. Billi fil-prattika, il-qbid inċidentali tat-tonn isfar huwa possibbli f'żoni tas-sajd oħrajn li mhumiex immirati għas-sajd tat-tonn isfar li huwa soġġett għall-obbligu tal-ħatt l-art, l-Artikolu 3 tar-Regolament ta' Delega (UE) 2015/98 għandu jiġi emendat biex, apparti mit-tonn obeż ikopri wkoll it-tonn isfar.
            
         
               (2)
            
            
               L-Artikolu 4(2) tar-Regolament ta' Delega (UE) 2015/98 jipprevedi deroga mill-obbligu tal-ħatt l-art għat-tonn li jkun iżgħar mid-daqs minimu stabbilit fl-Artikolu 9(1) tar-Regolament tal-Kunsill (KE) Nru 302/2009 (3). Id-daqs minimu stabbilit fl-Artikolu 9(1) tar-Regolament (KE) Nru 302/2009 huwa ta' 30 kg jew 115-il ċentimetru. Iżda l-Artikolu 9(2) u (8) ta' dak ir-Regolament jipprevedi daqs minimu differenti għat-tonn li jinqabad (i) fl-Atlantiku tal-Lvant minn dgħajjes bil-lixka u minn dgħajjes bir-rixa; (ii) fl-Adrijatiku għat-trobbija; u (iii) fil-Mediterran għas-sajd artiġinali minn max-xtut ta' ħut frisk minn dgħajjes bil-lixka, minn bastimenti li jistadu bil-konz u minn dgħajjes tas-sajd bix-xlief. L-Artikolu 4(2) tar-Regolament ta' Delega tal-Kummissjoni (UE) 2015/98 għandu jiġi emendat biex jinkludi d-daqsijiet minimi inqas minn 30 kg jew 115-il ċentimetru stabbiliti fl-Artikolu 9(2) u (8) tar-Regolament (KE) Nru 302/2009.
            
         
               (3)
            
            
               L-Artikolu 5 tar-Regolament ta' Delega (UE) 2015/98 jipprevedi d-derogi mill-obbligu tal-ħatt l-art rigward il-pixxispad (Xiphias gladius) fl-Oċean Atlantiku tat-Tramuntana. Billi l-paragrafu 9 tar-Rakkomandazzjoni 13-02 tal-ICCAT għall-konservazzjoni tal-Pixxispad tal-Atlantiku tat-Tramuntana japplika għall-pixxispad li jinqabad jew jinħatt l-art fl-Oċean tal-Atlantiku kollu, dak l-Artikolu għandu jiġi emendat biex ikopri l-Oċean Atlantiku kollu.
            
         
               (4)
            
            
               Għalhekk, ir-Regolament ta' Delega (UE) 2015/98 għandu jiġi emendat skont dan,
            
         ADOTTAT DAN IR-REGOLAMENT:
   Artikolu 1
   Ir-Regolament ta' Delega (UE) 2015/98 huwa emendat kif ġej:
   
               (1)
            
            
               L-Artikolu 3 jinbidel b'dan li ġej:
               “Artikolu 3
               Tonn obeż u tonn isfar
               1.   Dan l-Artikolu għandu japplika għat-tonn obeż (Thunnus obesus) u għat-tonn isfar (Thunnus albacares) fl-Oċean Atlantiku.
               2.   B'deroga mill-Artikolu 15(1) tar-Regolament (UE) Nru 1380/2013, il-bastimenti tas-sajd ta' tul ta' 20 metru jew aktar mhux imniżżla fir-reġistru tal-ICCAT tal-bastimenti awtorizzati biex jistadu għat-tonn obeż u għat-tonn isfar ma għandux ikollhom fil-mira tagħhom, iżommu abbord, jittrażbordaw, jittrasportaw, jittrasferixxu, jiproċessaw jew iħottu l-art it-tonn obeż u t-tonna safra fl-Oċean Atlantiku.”
            
         
               (2)
            
            
               Fl-Artikolu 4, il-paragrafu 2 jinbidel b'dan li ġej:
               “2.   B'deroga mill-Artikolu 15(1) tar-Regolament (UE) Nru 1380/2013, għandu jkun ipprojbit is-sajd għat-tonn, li t-tonn jinżamm abbord, jiġi trażbordat, jiġi ttrasferit, jinħatt l-art, jiġi ttrasportat, maħżun, jinbiegħ, jiġi offrut għall-bejgħ, jew jintwera għall-bejgħ:
               
                           (a)
                        
                        
                           jekk ikun iżgħar mid-daqs minimu stipulat fl-Artikolu 9(1) tar-Regolament (KE) Nru 302/2009; jew,
                        
                     
                           (b)
                        
                        
                           fiċ-ċirkostanzi msemmijin fl-Artikolu 9(2) u (8) tar-Regolament (KE) Nru 302/2009, inqas mid-daqsijiet minimi stipulati f'dak l-Artikolu 9(2) u (8).”
                        
                     
         
               (3)
            
            
               Fl-Artikolu 5, il-paragrafu 1 jinbidel b'dan li ġej:
               “1.   Dan l-Artikolu japplika għall-pixxispad (Xiphias gladius) fl-Oċean Atlantiku.”
            
         Artikolu 2
   Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-20 ta' Novembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 354, 28.12.2013, p. 22.
   
      (2)  Ir-Regolament ta' Delega tal-Kummissjoni (UE) 2015/98 tat-18 ta' Novembru 2014 dwar l-implimentazzjoni tal-obbligi internazzjonali tal-Unjoni, kif imsemmi fl-Artikolu 15(2) tar-Regolament (UE) Nru 1380/2013 tal-Parlament Ewropew u tal-Kunsill, skont il-Konvenzjoni Internazzjonali għall-Konservazzjoni tat-Tonn tal-Atlantiku u tal-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Majjistral (ĠU L 16, 23.1.2015, p. 23).
   
      (3)  Ir-Regolament tal-Kunsill (KE) Nru 302/2009 tas-6 ta' April 2009 li jistabbilixxi pjan multiannwali għall-irkupru tat-tonn fil-Lvant tal-Atlantiku u fil-Mediterran, li jemenda r-Regolament (KE) Nru 43/2009 u li jħassar ir-Regolament (KE) Nru 1559/2007 (ĠU L 96, 15.4.2009, p. 1).